ፕሮፌሰር ጣሰው ወልደሃና 12ኛው የአዲስ አበባ ዩኒቨርሲቲ ፕሬዚዳንት ሆኑ
የትምህርት ሚኒስቴር ፕሮፌሰር ጣሰው ወልደሃናን የአዲስ አበባ ዩኒቨርሲቲ ፕሬዚዳንት አድርጎ ሰየመ፡፡ የአዲስ አበባ ዩኒቨርሲቲ አመራር ቦርድ ጥር 10 ቀን 2010 ዓ.ም. ባደረገው ስብሰባ፣ ከመረጣቸውና ለትምህርት ሚኒስቴር ከላካቸው የመጨረሻ ሦስት ዕጩዎች  በቀለ ጉተማ ጀቤሳ (ፕሮፌሰር)፣ ጀይሉ ዑመር ሁሴን (ዶ/ር) እና  ጣሰው ወልደ ሃና ካህሳይ (ፕሮፌሰር) መካከል  ነው ፕሮፌሰር ጣሰው ሊሰየሙ የቻሉት፡፡ዩኒቨርሲቲው ለአመልካቾች ባወጣው ማስታወቂያ መሠረት 22 ኢትዮጵያውያንና የውጭ አገሮች ምሁራን ዩኒቨርሲቲውን ለመምራት ተመዝግበው ነበር፡፡ከዩኒቨርሲቲው ድረ ገጽ የተገኘው መረጃ እንደሚያሳየው፣ ትምህርት ሚኒስቴር ባወጣው አዲስ መመርያ መሠረት ለስድስት ዓመታት ዩኒቨርሲቲውን የሚመራ ፕሬዚዳንት ለመቅጠር ኅዳር 1 ቀን 2010 ዓ.ም. የወጣውን የቅጥር ማስታወቂያ በግልጽ ውድድር በማድረግ፣ ከኅዳር 16 ቀን 2010 ዓ.ም. ጀምሮ ፍላጎቱ ያላቸው 22 ምሁራን ከአገር ውስጥና ከውጭ ማመልከታቸው ይታወሳል፡፡‹‹ፕሬዚዳንት መሆን ቢችሉ ምን ምን ሥራዎችን ለዩኒቨርሲቲው ይሠራሉ?›› የሚለው በስትራቴጂካዊ ዕቅድ ማስቀመጥ መሠረታዊው መሥፈርት በመሆኑ ሁሉም ተወዳዳሪዎች ያቀረቡ ሲሆን፣ በቂ የትምህርት ዝግጅት የሌላቸው ዘጠኙ እንዲቀነሱ ተደርጓል፡፡ በቀሪዎቹ 13 ምሁራን  ላይ በተደረገው የጥያቄና መልስ ክንውን መሠረት፣ እንዲሁም በተሰጠው ምዘናዊ ድምፅ ለፍፃሜ ግማሽ ካለፉት አምስቱ  ዕጩ ተወዳዳሪዎች ለመጨረሻው ውሳኔ የደረሱት  ሦስቱ ናቸው፡፡አዲሱና 12ኛው ፕሬዚዳንት ሆነው የተሰየሙት ፕሮፌሰር ጣሰው የኢኮኖሚክስ ፕሮፌሰር ሲሆኑ፣ ከኔዘርላንድስ ዋጌንግን (Wageningen) ዩኒቨርሲቲ በኢኮኖሚክስ የዶክትሬት ዲግሪ አግኝተዋል፡፡ ምክትል ፕሬዚዳንት ሆነው እስካሁን ያገለገሉበት አዲስ አበባ ዩኒቨርሲቲን ከመቀላቀላቸው በፊት በሃሮማያ ዩኒቨርሲቲ አገልግለዋል፡፡ በተጓዳኝም የአንበሳ ኢንተርናሽናል ባንክ የቦርድ ሊቀመንበር ናቸው፡፡ ከገንዘብና ኢኮኖሚ ትብብር ሚኒስቴር ጋር በመሆን የኢትዮጵያ የድህነት ቅነሳ ጥናትን በማስተባበር ለዓመታት ተሳትፎ በማድረግም ይጠቀሳሉ፡፡መረጃዎች እንደሚያስረዱት፣ አዲስ አበባ ዩኒቨርሲቲ በ1943 ዓ.ም. በኮሌጅ ደረጃ ሲቋቋም በመሪነት ያደራጁት ካናዳዊው የኢየሱሳውያን (ጄዝዊቶች) ተከታይ የነበሩት ዶ/ር ሉሲዬን ማቴ (Dr. Lucien Matte) የመጀመሪያው ፕሬዚዳንት ሆነው እስከ 1954 ዓ.ም. አገልግለዋል፡፡ የመጀመርያው ኢትዮጵያዊ የቀዳማዊ ኃይለ ሥላሴ ዩኒቨርሲቲ ፕሬዚዳንት ሆነው ከሐምሌ 1954 እስከ መጋቢት 1961 ዓ.ም. የሠሩት ደግሞ ደጃዝማች ካሳ ወልደ ማርያም ነበሩ፡፡ዩኒቨርሲቲውን በሰባት አሠርታት ጉዞው የመሩት ሌሎቹ ፕሬዚዳንቶች ፕሮፌሰር አድማሱ ፀጋዬ፣ ፕሮፌሰር አንድርያስ እሸቴ፣ ፕሮፌሰር እሸቱ ወንጨቆ፣ ፕሮፌሰር ሞገሴ አሸናፊ፣ ፕሮፌሰር ዓለማየሁ ተፈራ፣ ዶ/ር ዓቢይ ክፍሌ፣ ዶ/ር ዱሪ መሐመድ (ለሁለት ጊዜ)፣ ዶ/ር ታዬ ጉልላትና ዶ/ር አክሊሉ ሀብቴ ናቸው፡፡አንጋፋው የከፍተኛ ትምህርት ተቋም ‹‹ዩኒቨርሲቲ ኮሌጅ›› በሚል መጠሪያ በ1943 ዓ.ም. ከተቋቋመ በኋላ በ1954 ዓ.ም. ወደ ቀዳማዊ ኃይለ ሥላሴ ዩኒቨርሲቲ በመሸጋገር፣ ዘውዳዊ ሥርዓቱ እስካከተመበት 1967 ዓ.ም. ድረስ ይጠራበት ነበር፡፡ ለአጭር ጊዜ ‹‹ብሔራዊ ዩኒቨርሲቲ›› ከተባለ በኋላ አሁን የያዘውን የአዲስ አበባ ዩኒቨርሲቲ መጠርያን ይዞ ዘልቋል፡፡